IS-2

IS-2 (vene keeles ИС-2; Иосиф Сталин-2 ehk Jossif Stalin 2) oli Teise maailmasõja ajal Nõukogude Liidus konstrueeritud ja toodetud rasketank. Tank võeti kasutusele 1944. aasta kevadel ja see püsis Nõukogude Liidus teenistuses kuni 1960. aastateni, teistes riikides ka kauem.

Eellugu 
IS-2 eelkäijaks oli IS-1, mis omakorda oli välja arenenud KV seeria tankidest. IS-1 relvastuseks oli 85 mm kahur, kuid leiti, et selline tank suudaks kanda ka võimsamat relva. Valmisid prototüübid IS-100 ja IS-122, mis olid relvastatud vastavalt 100 mm kahuriga BS-3 ja 122 mm kahuriga A-19. BS-3 oli suurema soomustläbistavusega (1000 m pealt 185 mm soomust võrreldes 160 mm-ga), kuid valiti siiski A-19. Kuigi soomustläbistavus oli väiksem, oli mürsu plahvatusenergia suurem ja A-19 ning selle laskemoona oli saadaval piisavas koguses, erinevalt BS-3-st. Viimased IS-1 mis tehasest välja tulid, relvastati juba 122 mm kahuriga ja nimetati IS-2-ks. Ka ülejäänud IS-1-d relvastati 1944. aastal ümber 122 mm kahuriga.

Kirjeldus 

Peakonstruktor Žozef Kotin ei piirdunud ainult võimsama kahuri lisamisega. Võrreldes IS-1-ga oli IS-2-l parem käiguosa, mis suurendas mobiilsust. Esialgne astmeline esipaneeli soomus asendati sileda kaldus soomusplaadiga. Torni soomust ei parandatud, kuna see oleks 122 mm kahuri raskuse tõttu torni tasakaalust välja ajanud. Torni ümberkonstrueerimisest loobuti ajapuudusel. Samuti kippusid mitteläbivad tabamused soomuse siseküljelt kilde lahti lööma, mis võisid meeskonda vigastada. Esisoomuse tugevdamine sellest probleemist vabanemiseks oleks olnud liiga keeruline ja kulukas, mistõttu lepiti selle probleemiga.

Tanki kahuri suudmepidur oli algselt ühe kojaline, kuid katsetuste käigus üks kahur plahvatas ja oleks peaaegu tapnud marssal Kliment Vorošilovi. Seejärel muudeti suudmepidur kahekojaliseks. Kahuri laskemoon oli kahes osas. See aeglustas laadimist ja alandas tulekiirust, mis oli 2–3 lasku minutis. Seda probleemi leevendas mõnevõrra parema kahuri D-25T kasutusele võtmine, millel oli efektiivsem lukk. Lisaks oli tankis ruumi kõigest 28 mürsu jaoks.

Tankil oli kolm 7,62 mm kuulipildujat, millest üks paiknes torni tagaküljes ja üks 12,7 mm kuulipilduja õhutõrjeks.

IS-2 jäi tulejõult ja soomuselt alla nii Tiger I-le kui Tiger II-le, kuid kaalu, hinna ja mõõtmete poolest oli tegemist pigem Pantheriga võrreldava masinaga. Katsetuste käigus olevat A-19 suutnud läbistada korraga nii Pantheri esi- kui ka tagasoomuse. Lahingukogemused näitasid siiski, et IS-2 ei suutnud läbistada Pantheri esisoomust kaugustel üle 600 m. Sakslaste katsed 122 mm kahuriga näitasid aga, et see ei suuda üldse Pantheri esisoomust läbistada, kuid suutsid tungida läbi tornisoomuse kuni 1500 m kauguselt. Pantheri 75 mm kahur suutis tulistada läbi IS-2 tornisoomuse 800 m pealt ja läbi esisoomuse 1000 m pealt. Küljelt oli Panther nõrgemini kaitstud kui IS-2.

Tootmine
IS-2 oli tootmises aastatel 1943–1946 Kirovi tehases Tšeljabinskis. Selle aja jooksul toodeti 3750 masinat.

Mudelid 

 IS-2 mudel 1943 – Algne mudel A-19 kahuri ja astmelise esipaneeli soomusega.
 IS-2 mudel 1944 – Vahel tähistatakse seda ka IS-2m. Täiustati tulejuhtimisseadmeid, võeti kasutusele kahur D-25T, esisoomuse valmistamist lihtsustati ja selle nurki korrigeeriti.
 IS-1E – eksperimentaalmudel elektrilise transmissiooni ja uue maanteerataste paigutusega. Ei võetud kasutusele. (Sõja jooksul valmis väidetavalt ka teisi eksperimentaalmasinaid).
 IS-2M – alates 1954. aastast IS-2 tanke modifitseeriti. Eemaldati torni tagaküljel olnud kuulipilduja, laskemoonavaru suurendati 28 mürsult 35ni. Tankidele paigaldati öise nägemise seadmed, uued 520 hj diiselmootorid ja uued raadiojaamad.

Kasutamine 
IS-2-d koondati iseseisvatesse tankirügementidesse, igaühte kuulus 21 rasketanki. Neid rügemente kasutati kõige olulisemates rünnaksektorites ja taktikaliselt kasutati neid läbimurdetankidena. Esmakordselt kasutati IS-2 lahingus 1944. aasta varakevadel Korsun-Ševtšenkivskõi lähedal 11. Kaardiväe rasketankirügemendi koosseisus. IS-2 tankid hävitasid väidetavalt 20 päeva jooksul 41 Tiger I ja Elefanti. See tulemus on ilmselt liialdus ja saadud sihtmärke valesti identifitseerides.

Samal perioodil talus üks IS-2 viis otsetabamust Elefanti 8,8 cm kahurist 1500–2000 m kauguselt ja langes rivist välja alles peale tabamust 700 m kaugusel asunud Elefantilt.

Tähelepanuväärseim lahing toimus 13. augustil 1944 üle Visla rajatud sillapeal Sandomiri linna lähedal, kui üksteist 71. Iseseisva rasketanki rügemendi IS-2 peatasid neljateistkümne Tiger II rünnaku 501. rasketankirügemendist. Tulevahetus toimus umbes 600 m kauguselt. Neli Tiger II hävitati ja seitset kahjustati. Samal ajal hävis kolm IS-2 ja seitse sai kahjustada. Tulemus oli märkimisväärne, kuid lahingujärgne analüüs näitas, et IS-2 soomus on haavatav lähemalt kui 1000 m vigase metallivalu tõttu kere valmistamisel.

Tanke IS-2M kasutati 1956. aastal Ungari ülestõusu mahasurumiseks.

IS-2 mudel 1944 oli ka Hiina, Kuuba ja Põhja-Korea relvastuses. Üks rügement IS-2 tanke oli Hiina käsutuses ka Korea sõja ajal, kuid seal neid ei kasutatud.

Mitmed IS-2 tüüpi tankid on tänapäevani säilinud ja neid leidub mitmel pool maailmas tankimuuseumides.

Vaata ka 
 IS (tank)

Viited

Kirjandus
 Tim Bean, Will Fowler Russian Tanks of World War II – Stalin's armored might Zenith Press 2002 ISBN 0760313024 Inglise k.
 Chris Bishop The Encyclopedia of Weapons of World War II ISBN 1586637622
 Christopher Chant World Encyclopedia of the Tank. Second edition. Inglismaa Sutton Publishing 2002  ISBN 0750931477 Inglise k.
 Jentz, Thomas Germany's Panther Tank Atglen: Schiffer Pub. 1995 ISBN 0887408125 Inglise k.
 Steven J. Zaloga, James Grandsen Soviet Tanks and Combat Vehicles of World War Two Weidenfeld & Nicholson military 1984 ISBN 0853686068 Inglise k.
 Steven Zaloga IS-2 Heavy Tank 1944–1973 Osprey Publishing (UK) 1994 ISBN 9781855323964 Inglise k.
 Mati Õun Tankid, mis ei vallutanud Euroopat Tallinn Sentinel 2005 ISBN 9985960904

Välislingid 

 JS-1 and JS-2 Heavy Tanks Inglise k.
 Soviet Union's IS-2, JS-2 heavy tank Inglise k.

Nõukogude Liidu tankid
Rasketankid